CELEX: 32020D1051
Language: lt
Date: 2020-07-16 00:00:00
Title: Komisijos įgyvendinimo sprendimas (ES) 2020/1051 2020 m. liepos 16 d. kuriuo nutraukiamas pakartotinis absorbcijos tyrimas dėl tam tikrų importuojamų Kinijos Liaudies Respublikos kilmės ketaus gaminių

17.7.2020   
               
               
                  LT
               
               
                  Europos Sąjungos oficialusis leidinys
               
               
                  L 230/24
               
            
         KOMISIJOS ĮGYVENDINIMO SPRENDIMAS (ES) 2020/1051
         2020 m. liepos 16 d.
         kuriuo nutraukiamas pakartotinis absorbcijos tyrimas dėl tam tikrų importuojamų Kinijos Liaudies Respublikos kilmės ketaus gaminių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 9 straipsnio 1 dalį ir 12 straipsnį,
         kadangi:
         1.   PROCEDŪRA
         
                     (1)
                  
                  
                     2019 m. gruodžio 18 d. Komisija pranešimu apie tyrimo atnaujinimą, paskelbtu Europos Sąjungos oficialiajame leidinyje (2) (toliau – pranešimas apie tyrimo atnaujinimą) paskelbė atnaujinanti antidempingo tyrimą dėl tam tikrų importuojamų Kinijos Liaudies Respublikos kilmės ketaus gaminių.
                  
               
                     (2)
                  
                  
                     Komisija tyrimą atnaujino gavusi aštuonių Sąjungos gamintojų (toliau – pareiškėjai), kurie pagamina daugiau nei 25 % visų tam tikrų ketaus gaminių Sąjungoje, pateiktą prašymą. Prašyme pateikta įrodymų, kad po pradinio tiriamojo laikotarpio ir nustačius laikinuosius antidempingo muitus iš Kinijos eksportuojamų tam tikrų ketaus gaminių kainos sumažėjo, o perpardavimo kainos Sąjungos rinkoje nepakito. Šių įrodymų pakako tyrimo atnaujinimui pagrįsti.
                  
               
                     (3)
                  
                  
                     Pranešime apie tyrimo atnaujinimą suinteresuotosios šalys paragintos susisiekti su Komisija, kad galėtų dalyvauti pakartotiniame tyrime. Be to, Komisija apie pakartotinį absorbcijos tyrimą konkrečiai pranešė pareiškėjams, žinomiems eksportuojantiems gamintojams, žinomiems importuotojams ir Kinijos Liaudies Respublikos valdžios institucijoms ir paragino juos dalyvauti tyrime.
                  
               2.   SKUNDO ATSIĖMIMAS IR TYRIMO NUTRAUKIMAS
         
                     (4)
                  
                  
                     2020 m. gegužės 15 d. raštu pareiškėjai pranešė Komisijai, kad atsiima savo prašymą.
                  
               
                     (5)
                  
                  
                     Pagal pagrindinio reglamento 9 straipsnio 1 dalį, atsiėmus skundą, tyrimo procedūros gali būti baigtos, jeigu toks baigimas neprieštarauja Sąjungos interesams.
                  
               
                     (6)
                  
                  
                     Atliekant pakartotinį absorbcijos tyrimą nenustatyta jokių aplinkybių, rodančių, kad šio pakartotinio absorbcijos tyrimo nutraukimas prieštarautų Sąjungos interesams.
                  
               
                     (7)
                  
                  
                     Todėl Komisija padarė išvadą, kad pakartotinis absorbcijos tyrimas dėl tam tikrų į Sąjungą importuojamų Kinijos Liaudies Respublikos kilmės ketaus gaminių turėtų būti nutrauktas nekeičiant galiojančių priemonių.
                  
               
                     (8)
                  
                  
                     Apie tai buvo pranešta suinteresuotosioms šalims ir joms suteikta galimybė teikti pastabas. Tačiau nė viena suinteresuotoji šalis nepateikė pastabų, kurios leistų daryti išvadą, kad pakartotinio absorbcijos tyrimo nutraukimas pažeistų Sąjungos interesus.
                  
               
                     (9)
                  
                  
                     Šis sprendimas atitinka pagal pagrindinio reglamento 15 straipsnio 1 dalį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Pakartotinis absorbcijos tyrimas dėl tam tikrų importuojamų Kinijos Liaudies Respublikos kilmės ketaus gaminių, kurių KN kodai šiuo metu yra ex 7325 10 00 (TARIC kodas 7325100031) ir ex 7325 99 90 (TARIC kodas 7325999080), nutraukiamas.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. liepos 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2016 6 30, p. 21.
         
            (2)  Pranešimas apie antidempingo tyrimo dėl tam tikrų importuojamų Kinijos Liaudies Respublikos kilmės ketaus gaminių atnaujinimą (OL C 425, 2019 12 18, p. 9).